Mikkel Kaufmann

Mikkel Kaufmann Sørensen (født 3. januar 2001 i Hjørring) er en dansk fodboldspiller, der spiller for den tyske klub FC Union Berlin.

Klubkarriere 
Kaufmann startede sin karriere i Hjørring IF, hvor han spillede, inden han som U/14-spiller skiftede til AaB.

AaB 
Kaufmann fik sin første kamp i Reserveholdsligaen den 12. september 2017, da han erstattede Yann Rolim efter 70 minutter i en kamp, som AaB vandt 0-1 over Randers FC's reserver. Han blev topscorer i U/17 Ligaen 2017-18 med 24 mål og en assist i sit andet U/17-år, hvilket var fire mål bedre end Muamer Brajanac fra Brøndby IF og seks bedre end Anders Fæster fra AGF. AaB blev nummer tre i sæsonen.

Han fik sin debut i Superligaen den 6. august 2018 som 17-årig, da han blev skiftet ind i det 87. minut i stedet for Wessam Abou Ali i en 0-1-sejr ude over Vendsyssel F.F., selvom han da stadig var U/19-spiller. Samtidig med sine præstationer på førsteholdet blev han delt nummer to på topscorerlisten i 2018-19-udgaven af U/19 Ligaen med 15 mål.

Sammen med fire andre ungdomsspillere blev han forfremmet til at være en permanent del af AaB's førsteholdstrup i sommeren 2019.

F.C. København 
Han blev i januar 2020 købt af F.C. København på en aftale, hvor han skulle spille forårssæsonen færdig i AaB, men umiddelbart efter blev han købt fri til straks at skifte til FCK. Kauffmann blev dog skadet allerede i februar 2020 i en kamp mod Celtic FC, og blev som følge heraf holdt ude en længere periode, og havde efter skaden svært ved at spille sig til en plads i startopstillingen, og der blev derfor indgået en lejeaftale med den tyske 2. Bundesliga-klub Hamburger SV for 2021/22-sæsonen. Efter udløbet af lejeaftalen i HSV, blev indgået en ny lejeaftale med Karlsruhe. Efter udløbet af lejeaftalen i Karlsruhe blev Kaufmann solgt til den tyske bundesligaklub 1. FC Union Berlin.

1. FC Union Berlin 
Den 12. juni 2023 blev det offentliggjort, at Union Berlin havde indgået aftale om køb af Mikkel Kaufmann, der fik trøje nr. 9 i klubben.

Landsholdskarriere 
Han fik sin debut for et landshold under Dansk Boldspil-Union den 7. oktober 2017 for U/17-fodboldlandsholdet, da han startede inde og spillede de første 70 minutter, inden han blev erstattet af Nikolas Dyhr i et 3-4-nederlag hjemme. Han blev efterudtaget til tre kvalifikationskampe til U/17 Europamesterskabet i fodbold 2018, hvor holdkammaraterne Thomas Albert Christiansen, Jeppe Pedersen og Mathias Ross Jensen alle i forvejen var udtaget. Han spillede 2. og 3. kamp ved denne kvalifikation, i hvilke han begge startede inde og spillede fuld tid. Han nåede i alt at spille seks kampe for U/17-landsholdet.

For U/18-landsholdet var han blandt andet udtaget i september 2018 i forbindelse med to venskabskampe mod Island. Han fik dog ej spilletid her. I stedet fik han sin debut for U/18-landsholdet i forbindelse med to testkampe mod Ukraine i november 2018. Han fik sin debut herfor den 16. november 2018, da han startede inde og spillede hele kampen i et 2-1-nederlag ude til Ukraine. Samtidig scorede han også i sit første landsholdsmål i denne kamp efter 56 minutter til stillingen 1-1. Sin anden og sidste kamp for U/18-landsholdet spillede han tre dage senere.

Referencer

Eksterne henvisninger 

Fodboldspillere fra Danmark
Fodboldspillere fra AaB
Fodboldspillere fra FC København
Fodboldspillere fra Hamburger SV
Fodboldspillere fra Karlsruher SC
Fodboldspillere fra 1. FC Union Berlin